open-index/open-wikipedia-markdown huggingface dataset:
বোয়িং ৭৪৭

**বোয়িং ৭৪৭** হল যাত্রী ও পণ্যবাহী বিশাল আকৃতির সুপরিসর বিমান। একে **জাম্বো জেট** বা আকাশের রানী নামেও ডাকা হয়। বিমানটির সামনের অংশের উপরিভাগের কুঁজ একে বিশ্বের সবচেয়ে পরিচিত ভিন্নধর্মী বিমাণে পরিণত করেছে। এবং এটিই বিশ্বের প্রথম সুপরিসর বা প্রশস্ত বিমান। মার্কিন যুক্তরাষ্ট্রের বোয়িং বাণিজ্যিক বিমান ইউনিট দ্বারা নির্মিত বোয়িং ৭০৭ এর চেয়ে আড়াই গুন অধিক ক্ষমতা সম্পন্ন এবং এটি ছিল ষাটের দশকের সর্ববৃহৎ বাণিজ্যিক যাত্রী পরিবাহী বিমান। ১৯৭০ সালে প্রথম বাণিজ্যিক ভাবে ওড়া এই ৭৪৭ দীর্ঘ ৩৭ বছর ধরে যাত্রী ধারণ ক্ষমতার রেকর্ড ধরে রাখে।

চার ইঞ্জিন বিশিষ্ট ৭৪৭ এর বিশাল দৈর্ঘের কারণে ডাবল ডেক আকৃতি ব্যবহার করা হয়। বিমানটির যাত্রীবাহী ও মালবাহী দুটি সংস্করণই তৈরী করা হয়। প্রথম শ্রেণীর যাত্রীদের জন্য অতিরিক্ত লাউঞ্জ বা অধিক আসন ব্যবস্থা রাখার জন্য ৭৪৭ এর কুঁজের মত উপরের ডেক নকশা করা হয়। এছাড়া এই অংশে যাত্রীদের আসন সরিয়ে একটি অতিরিক্ত দরজা লাগিয়ে বিমানটিকে সহজেই পণ্যবাহী বিমানে রূপান্তর করা যায়। এই অভিনব নকশার পিছনে আরও একটি কারণ ছিল। বোয়িং মনে করেছিল ভবিষ্যতে সুপারসনিক এয়ারলাইনার হয়ত এসব বিমানের জায়গা দখল করবে তাই তখন সাবসনিক কার্গো হিসেবেও বাজারে এর চাহিদা বজায় থাকবে। বিমানটি নকশা করার সময় বোয়িং এর ধারণা ছিল হয়তো সর্বোচ্চ ৪০০ টি বিমান তৈরীর পরেই এটি সেকেলে হয়ে যাবে এবং এর চাহিদা ধীরে ধীরে লোপ পাবে কিন্তু ১৯৯৩ সালে এর উৎপাদন সংখ্যা ১০০০ অতিক্রম করার পর সমালোচকদেরও প্রত্যাশা ছাড়িয়ে যায়। ২০১৫ সালের মে মাস  নাগাদ ১৫০৮ টি বিমান তৈরী করা হয়েছে এবং ৩২ টি ৭৪৭-৮ নির্মানাধীন রয়েছে।

৭৪৭-৪০০ হল বিমানটির সবচেয়ে প্রচলিত যাত্রীবাহী সংস্করণ ম্যাক ০.৮৫ থেকে ০.৮৫৫ গতিতে উড়তে সক্ষম। এর আন্তমহাদেশীয় পরিসীমা প্রায় ৭২৬০ নটিক্যাল মেইল বা ১৩৪৫০ কিলমিটার পর্যন্ত বিস্তৃত। তিনটি ভিন্ন শ্রেণিবিন্যাসে ৭৪৭-৪০০ বিমানটি সর্বোচ্চ ৪১৬ জন, দুইটি শ্রেণিবিন্যাসে ৫২৪ জন এবং এক শ্রেণিবিন্যাসে সর্বোচ্চ ৬৬০ জন যাত্রী পরিবহনে সক্ষম। কার্গো পরিবহনের জন্য ২০১১ এর অক্টোবর থেকে ৭৪৭-৮এফ হস্তান্তর শুরু হয়। ধারণা করা হচ্ছে বিমানটি ভবিষ্যতে ওয়াই-থ্রি দ্বারা প্রতিষ্ঠাপিত হবে।

৫৪ বছরের উৎপাদন চালানোর পরে সর্বশেষ ৭৪৭ টি জানুয়ারী ২০২৩ সালে অ্যাটলাস এয়ারের কাছে সরবরাহ করা হয়েছিল। সর্বমোট ১,৫৭৪ টি বোয়িং ৭৪৭ বিমান নির্মিত হয়েছিল। জানুয়ারী ২০২৩ পর্যন্ত, ৬৪ টি বোয়িং ৭৪৭ (৪.১%) বিভিন্ন দুর্ঘটনায় হারিয়ে গেছে, যার ফলে মোট ৩,৭৪৬ জন মারা গেছেন।

## তথ্যসূত্র

## বহিঃসংযোগ
* বোয়িং ৭৪৭ এর বিস্তারিত
* বোয়িং এর newairplane.com পাতায় ৭৪৭-৮ সংক্রান্ত তথ্য 
* FlightGlobal.com এ ৭৪৭ এর প্রোফাইল
* বোয়িং ৭৪৭ এর আর্কাইভ
* Video of 1968 rollout of 747 from British Movietone Digital Archive
* *[[Flight International]]* 747-100 cutaway and 747-100 hi-res cutaway diagrams
* Picture gallery of VIP version 
* Photos: Boeing 747-100 Assembly Line In 1969 , by Aviation Week

বিষয়শ্রেণী:বোয়িং বিমান
বিষয়শ্রেণী:চার ইঞ্জিন বশিষ্ট বিমান
বিষয়শ্রেণী:১৯৬৯-এ প্রথম উড়া বিমান
স্কোরিং (ক্রিকেট)

**স্কোরিং** ক্রিকেট খেলার অবিচ্ছেদ্য অংশ ও এটি দু’টি ধারায় বিভক্ত। প্রত্যেক দলের কতসংখ্যক রান সংগৃহীত হলো ও কতসংখ্যক উইকেটের পতন ঘটেছে - তা উল্লেখ থাকে। যিনি স্কোরিংয়ের সাথে সম্পৃক্ত, তিনি **স্কোরার** নামে পরিচিতি পান। তিনি কর্তৃপক্ষ কর্তৃক মনোনীত ব্যক্তি হিসেবে সকল ধরনের রান, উইকেটের পতন ও কীভাবে তা ঘটেছে (বোল্ড, এলবিডব্লিউ, ক্যাচ, রান আউট ইত্যাদি), ওভারের সংখ্যা ইত্যাদি তুলে ধরেন। পেশাদার খেলায় ক্রিকেটের আইনের সাথে মিল রেখে দুইজন স্কোরার মনোনীত হন। প্রায়শঃই উভয় দলের পক্ষ থেকে একজন করে নিযুক্ত করা হয়।

## দায়িত্বাবলী
স্কোরারগণ মাঠে নিযুক্ত আম্পায়ারগণের কাছ থেকে প্রদত্ত সঙ্কেত গ্রহণ করে ব্যাটসম্যানের সংগৃহীত রান (১, ২, ৩, ৪ , ৬) কিংবা অতিরিক্ত রান স্কোরবোর্ডে টুকে রাখেন। তারা যথাসম্ভব পেন্সিল ও কাগজ ব্যবহার করেন। সাধারণত পূর্বেই প্রস্তুতকৃত মুদ্রিত বহি ব্যবহার করে থাকেন। বাণিজ্যিকভাবে বিভিন্ন ধরনের মুদ্রিত বহি রয়েছে। সাধারণ স্কোর বহিতে প্রত্যেক ব্যাটসম্যানের রান, আউটের ধরন, বোলারের পরিসংখ্যান, দলগত স্কোর ও প্রত্যেক উইকেট পতনের কথা তুলে ধরা হয়। গভীর ব্যাখ্যা সমৃদ্ধ স্কোর বহিতে বিস্তারিত তথ্যাদি সংরক্ষণ করা হয়। তন্মধ্যে প্রত্যেক ব্যাটসম্যান কত বল মোকাবেলা করা উল্লেখযোগ্য। এছাড়াও স্কোরারগণ তাদের সুবিধার্থে নিজস্ব কৌশলে স্কোরশীটে উল্লেখ করেন। তন্মধ্যে রঙিন পেন্সিলে উইকেট, ব্যাটসম্যান বা বোলারের ধরন উল্লেখযোগ্য। আধুনিক স্কোরকার্ডের সাহায্যে খেলার যাবতীয় বিষয়াদি বলে দেয়া সম্ভব। ব্যাটসম্যান কর্তৃক বল মোকাবেলা ও মিনিট সংখ্যা উল্লেখ করতে চার্ট ব্যবহার করা হয় যা ওয়াগন হুইলস নামে পরিচিতি। এরফলে ব্যাটসম্যানের রান সংগ্রহের প্রিয় স্থান সম্পর্কে জানা যায়।

হক-আইয়ের ন্যায় উচ্চ ক্ষমতাসম্পন্ন প্রযুক্তি ব্যবহার করে বোলারের শক্তিমত্তা সম্পর্কে বিস্তারিত জানা যায়। ব্যাটসম্যানের তুলনায় বলের উচ্চতা, নিম্নতা, ওয়াইড ইত্যাদি বিষয় দর্শকদের নজর আকর্ষণ করতে সক্ষম হয়েছে।
## অন্যান্য
প্রাতিষ্ঠানিকভাবে নিযুক্ত স্কোরারগণ মাঝে-মধ্যেই ভুল করে থাকেন। কিন্তু খেলা শেষ হবার পর সাধারণত তা ঠিক করা হয়। কিছু ক্রিকেট পরিসংখ্যানবিদ অনানুষ্ঠানিকভাবে মুদ্রিত ও প্রচারমাধ্যমের জন্য কাজ করে খ্যাতি কুড়িয়েছেন। তন্মধ্যে ১৯৬৬ থেকে ২০০৮ সাল পর্যন্ত বিবিসি রেডিও ধারাভাষ্যকার দলে বিল ফ্রিন্ডল ও জো কিং অন্যতম। ইসিবি’র ক্রিকেট কর্মকর্তা সংস্থা স্কোরারদের জন্য প্রশিক্ষণ দিয়ে থাকে।

## তথ্যসূত্র

## গ্রন্থপঞ্জি
* For a comprehensive guide to the laws and their interpretation, and for guidance to scorers: *Tom Smith's Cricket Umpiring and Scoring* (Marylebone Cricket Club). 

বিষয়শ্রেণী:ক্রিকেট
বিষয়শ্রেণী:ক্রিকেট আম্পায়ারিং
বিষয়শ্রেণী:ক্রিকেট পরিভাষা
বিষয়শ্রেণী:স্কোরিং (ক্রিকেট)
মথুরাপুর দেউল

**মথুরাপুর দেউল** বাংলাদেশের ফরিদপুর জেলার মধুখালী উপজেলার মথুরাপুর গ্রামে অবস্থিত একটি দেউল বা মঠ। এই প্রত্নতাত্ত্বিক অবকাঠামোটি আনুমানিক ষোড়শ শতাব্দীতে তৈরি করা হয়েছিলো বলে ধারণা করা হয়; তবে কারো কারো অনুমান এটি সপ্তদশ শতকের স্থাপনা।

## অবস্থান
বাংলাদেশের ঢাকা বিভাগের ফরিদপুর জেলার মধুখালী উপজেলার গাজনা ইউনিয়নের মথুরাপুর গ্রামে মথুরাপুর দেউলটি অবস্থিত। এই দেউলটি ঢাকা-খুলনা মহাসড়কের মধুখালী বাজার থেকে মধুখালী-রাজবাড়ী ফিডার সড়কের দেড় কিলোমিটার উত্তরে এবং মধুখালী-বালিয়াকান্দি আঞ্চলিক সড়কে মধুখালী সদর থেকে দুই কিলোমিটার দূরে গাজনা ইউনিয়নে সড়কের পশ্চিম দিকে অবস্থিত যার বিপরীত দিক (সড়কের পশ্চিম দিক) দিয়ে বয়ে গেছে চন্দনা নদী।

## ইতিহাস
কথিত আছে সংগ্রাম সিং নামক বাংলার এক সেনাপতি এটি নির্মাণ করেছিলেন ৷ ১৬৩৬ সালে ভূষণার বিখ্যাত জমিদার সত্রাজিতের মৃত্যুর পর সংগ্রাম সিংকে এলাকার রাজস্ব আদায়ের দায়িত্ব দেওয়া হয় এবং তৎকালীন শাসকের ছত্রছায়ায় তিনি বেশ ক্ষমতাবান হয়ে ওঠেন ৷ এলাকার রীতি অনুসারে তিনি কাপাস্তি গ্রামের এক বৈদ্য পরিবারের মেয়েকে বিয়ে করেন এবং মথুরাপুর গ্রামে বসবাস শুরু করেন ৷ 
অন্য এক সূত্রমতে, সম্রাট আকবরের বিখ্যাত সেনাপতি মানসিং রাজা প্রতাপাদিত্যের বিরুদ্ধে যুদ্ধজয়ের স্মারক হিসেবে এই দেউল নির্মাণ করেছিলেন ৷  সে অনুযায়ী, মথুরাপুর দেউল একটি বিজয়স্তম্ভ ৷ তবে সূত্রটির সত্যতা নিরূপণ সম্ভব হয়নি ৷

## বর্ণনা
এই দেউলটি বারোকোন বিশিষ্ট এবং মাটি থেকে প্রায় ২১.২ মিটার উঁচু; যার ভিতর একটি ছোট কক্ষ রয়েছে।

এর গঠন প্রকৃতি অনুসারে একে মন্দির বললে ভুল হবে না ৷ এটি একটি রেখা প্রকৃতির দেউল ৷ ষোড়শ শতাব্দীর স্থাপনা গুলোর মধ্যে মথুরাপুর দেউল সম্ভাবত একমাত্র রেখা প্রকৃতির দেউল ৷ দেউলটি বারো কোণ বিশিষ্ঠ একটি ভবনের মত স্থাপনা ৷ দেউলটিতে দুইটি প্রবেশ পথ আছে,  একটি দক্ষিণ মুখী অন্যটি পশ্চিম মুখী ৷

এটি তৎকালীন ভবনগুলোর মধ্যে একমাত্র বারো কোণবিশিষ্ঠ কাঠামো ৷
বারোটি  কোণ থাকায় উপর থেকে দেখলে এটিকে তারার মত দেখা যায় ৷ দেউলটির উচ্চতা ৮০ ফুট ৷ স্থাপনাটির মূল গঠন উপাদান চুন-সুরকির মিশ্রণ ৷ দেউলের বাইরের দেয়ালটি লম্বালম্বিভাবে সজ্জিত, যা আলোছায়ার সংমিশ্রণে এক দৃষ্টিনন্দন অনুভূতির সৃষ্টি করে ৷ পুরো স্থাপনা জুড়ে টেরাকোটার জ্যামিতিক ও বাহারী চিত্রাংকণ রয়েছে ৷ রামায়ণ কৃষ্ণলীলার মত হিন্দু পৌরাণিক কাহিনির চিত্র, গায়ক, নৃত্যকলা, পবন পুত্র বীর এবং যুদ্ধচিত্রও এই দেউলের গায়ে খচিত রয়েছে ৷ প্রতিটি কোনের মাঝখানে কৃত্তিমূখা স্থাপন করা রয়েছে ৷ তবে দেউলটির কোথাও কোন লেখা পাওয়া যায় নি ৷ বাংলার ইতিহাসে এর নির্মাণশৈলী অনন্য বৈশিষ্ট্য বহন করে ৷ এটি প্রত্নতত্ত্ব অধিদপ্তর ও গণপ্রজাতন্ত্রী বাংলাদেশ সরকারের একটি সুরক্ষিত সম্পদ ৷

## চিত্রশালা

## আরও দেখুন
* বাংলাদেশের প্রত্নতাত্ত্বিক স্থানের তালিকা

## তথ্যসূত্র

## বহিঃসংযোগ

* https://www.vromonbondhu.com/listing/mathurapur-deul-faridpur/ 
 মথুরাপুর দেউল, ফরিদপুর। 
* মথুরাপুর দেউল, ফরিদপুর - জাতীয় তথ্য বাতায়ন।

বিষয়শ্রেণী:ফরিদপুর জেলার দর্শনীয় স্থান
বিষয়শ্রেণী:ফরিদপুর জেলার প্রত্নতাত্ত্বিক স্থাপনা
বিষয়শ্রেণী:মধুখালী উপজেলা
বিষয়শ্রেণী:মঠ
বিষয়শ্রেণী:প্রত্নতাত্ত্বিক স্থল
গোপাল সেনগুপ্ত

**গোপাল সেনগুপ্ত**, অন্যনাম **দেবেন্দ্র** (? - ৩ জুন, ১৯০৮) ছিলেন একজন ব্রিটিশ ভারতীয় বাঙালি বিপ্লবী। তিনি ব্রিটিশ সরকারের বিরুদ্ধে বাঙলায় সশস্ত্র বিপ্লবী আন্দোলনের প্রথম যুগের শহীদ বিপ্লবী। ১৯০৮ সালের ২ জুন ঢাকা জেলার ব্রাহায় ডাকাতির ঘটনার পরদিন নৌকাযোগে পলায়নের সময় সাভার পুলিস স্টেশনের কাছে পুলিসের গুলিতে তার মৃত্যু ঘটে। নৌকার জল সেচনের সময় পুলিসের নজরে পড়তে পারেন জেনেও তিনি নিজের কর্তব্য করে গেছেন।

## তথ্যসূত্র

বিষয়শ্রেণী:১৯০৮-এ মৃত্যু
বিষয়শ্রেণী:ব্রিটিশ শাসনামলে বাংলার বিপ্লবী
বিষয়শ্রেণী:বাংলাদেশী বিপ্লবী
বিষয়শ্রেণী:পূর্ব বাংলা থেকে ভারতীয় স্বাধীনতা কর্মী
এম হাফিজ উদ্দিন খান

**এম হাফিজ উদ্দিন খান** (৯ জুন ১৯৩৬ – ২১ জানুয়ারি ২০২৬) বাংলাদেশের একজন বিশিষ্ট অর্থনীতিবিদ ও রাজনৈতিক বিশ্লেষক ছিলেন। তিনি ২০০১ সালে তত্ত্বাবধায়ক সরকারের শাসনামলে উপদেষ্টা পরিষদের সদস্য হিসেবে অর্থ, পরিকল্পনা এবং বস্ত্র ও পাট দায়িত্ব পালন করেন। এছাড়াও তিনি সুশাসনের জন্য নাগরিক (সুজন)-এর কেন্দ্রীয় কার্যনির্বাহী কমিটির সভাপতি হিসেবে দায়িত্ব পালন করেছেন।

## প্রারম্ভিক জীবন
এম হাফিজ উদ্দিন খান ১৯৩৬ সালের ৯ জুন তৎকালীন ব্রিটিশ ভারতের বেঙ্গল প্রেসিডেন্সির পাবনা জেলার সিরাজগঞ্জে (বর্তমান বাংলাদেশের সিরাজগঞ্জ জেলা) জন্মগ্ৰহণ করেন। তার পিতা কোব্বাদ আলী খান একজন শিক্ষক ছিলেন।

## শিক্ষাজীবন
এম হাফিজ উদ্দিন খান ১৯৬০ সালে ঢাকা বিশ্ববিদ্যালয় থেকে রাষ্ট্রবিজ্ঞানে বি.এ (সম্মান) এবং ১৯৬১ সালে একই বিশ্ববিদ্যালয় থেকে মাস্টার্স ডিগ্রি অর্জন করেন। পরবর্তীতে তিনি বার্মিংহাম বিশ্ববিদ্যালয় থেকে ডেভেলপমেন্ট ফাইন্যান্সের উপর ডিপ্লোমা সম্পন্ন করেন।

## কর্মজীবন
হাফিজ উদ্দিন ১৯৬৪ সালে পাকিস্তান সিভিল সার্ভিসে যোগ দেন। ১৯৭৭ সালে বাংলাদেশ সরকার তাকে সিনিয়র সার্ভিস পুলে স্থানান্তর করে। ১৯৯৫ সালের ১৫ মার্চ তিনি ডাক ও টেলিযোগাযোগ বিভাগের সচিবের দায়িত্ব পান। ১৯৯৬ সালে তিনি বাংলাদেশের ৬ষ্ঠ মহা হিসাব-নিরীক্ষক ও নিয়ন্ত্রক নিযুক্ত হন। দীর্ঘ ৩৫ বছর সরকারি চাকরি শেষে ১৯৯৯ সালের ৭ আগস্ট তিনি অবসর গ্রহণ করেন। এছাড়াও তিনি বেসিক ব্যাংক লিমিটেড ও রূপালী ব্যাংকের পরিচালক হিসেবে এবং অগ্রণী ব্যাংকের চেয়ারম্যান হিসেবে দায়িত্ব পালন করেন।

২০০১ সালের ১৬ জুলাই থেকে ১০ অক্টোবর পর্যন্ত তিনি তত্ত্বাবধায়ক সরকারের উপদেষ্টা হিসেবে অর্থ, পরিকল্পনা, এবং বস্ত্র ও পাট মন্ত্রণালয়ের দায়িত্ব পালন করেন। এরপর ২০০২ সালের ১০ জুন তিনি সোশ্যাল ডেভেলপমেন্ট ফাউন্ডেশনের ব্যবস্থাপনা পরিচালক নিযুক্ত হন এবং ২০০৬ সালের ৩১ জানুয়ারি পর্যন্ত এ দায়িত্ব পালন করেন। ২০০৭ সালের ৭ আগস্ট থেকে ২০০৯ সালের ১৭ নভেম্বর পর্যন্ত তিনি বাংলাদেশ এনজিও ফাউন্ডেশনের চেয়ারম্যান পদে অধিষ্ঠিত ছিলেন। তিনি *মাইডাস ফাইন্যান্সিং লিমিটেডের* পরিচালক হিসেবেও কাজ করেছেন।

## সামাজিক কর্মকাণ্ড
হাফিজ উদ্দিন খান সুশাসনের জন্য নাগরিক (সুজন)-এর কেন্দ্রীয় কার্যনির্বাহী কমিটির সভাপতি পদে অধিষ্ঠিত ছিলেন। এছাড়াও তিনি আঞ্জুমান মফিদুল ইসলাম নামক জনকল্যাণমূলক সংস্থার একজন ট্রাস্টি এবং ট্রান্সপারেন্সি ইন্টারন্যাশনাল বাংলাদেশের সাবেক চেয়ারম্যান ও ট্রাস্টি।

## মৃত্যু
হাফিজ উদ্দিন খান ২০২৬ সালের ২১ জানুয়ারি উত্তরার ক্রিসেন্ট হাসপাতালে মৃত্যুবরণ করেন। ২৩ জানুয়ারি জুমার নামাজের পর তাকে সিরাজগঞ্জের রহমতগঞ্জ কবরস্থানে দাফন করা হয়। তৎকালীন প্রধান উপদেষ্টা মুহাম্মদ ইউনূস তাকে ঘনিষ্ঠ বন্ধু আখ্যায়িত করে তার মৃত্যুতে শোক প্রকাশ করেন।

## আরও দেখুন
* বাংলাদেশের অর্থ মন্ত্রণালয়
* বাংলাদেশের অর্থমন্ত্রী

## তথ্যসূত্র

## বহিঃসংযোগ
* 

বিষয়শ্রেণী:বাংলাদেশের অর্থমন্ত্রী
বিষয়শ্রেণী:বাংলাদেশী অর্থনীতিবিদ
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:বার্মিংহাম বিশ্ববিদ্যালয়ের প্রাক্তন শিক্ষার্থী
বিষয়শ্রেণী:সিরাজগঞ্জ জেলার ব্যক্তি
বিষয়শ্রেণী:বাংলাদেশী মুসলিম
বিষয়শ্রেণী:বাংলাদেশের তত্ত্বাবধায়ক সরকারের উপদেষ্টা
বিষয়শ্রেণী:বাংলাদেশী সমাজকর্মী
বিষয়শ্রেণী:২০২৬-এ মৃত্যু
বিষয়শ্রেণী:১৯৩৬-এ জন্ম
বিষয়শ্রেণী:বাংলাদেশের পরিকল্পনামন্ত্রী
বিষয়শ্রেণী:বাংলাদেশের বস্ত্র ও পাট মন্ত্রী
বিষয়শ্রেণী:বাংলাদেশের সচিব
বিষয়শ্রেণী:বাংলাদেশী ব্যাংকার
বিষয়শ্রেণী:বাংলাদেশী বুদ্ধিজীবী
বিষয়শ্রেণী:বাংলাদেশী সক্রিয় কর্মী
মতিলাল কানুনগো

**মতিলাল কানুনগো** (১৯১৩ - ২২ এপ্রিল, ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। ১৮ এপ্রিল, ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন। ৪ দিন পর সংগঠিত জালালাবাদ পাহাড়ের যুদ্ধে বিজয়ী বাহিনীর অন্যতম ছিলেন। জালালাবাদ পাহাড়ে ব্রিটিশ সৈন্যবাহিনীর সংগে যুদ্ধে গুলিবিদ্ধ হয়ে ঘটনাস্থলেই মারা যান।

## জন্ম
মতিলাল কানুনগোর জন্ম চট্টগ্রাম শহরের কানুনগোপাড়ায়। তার পিতার নাম দুর্গামোহন।

## তথ্যসূত্র

বিষয়শ্রেণী:১৯১৩-এ জন্ম
বিষয়শ্রেণী:পূর্ববঙ্গে জন্ম
বিষয়শ্রেণী:১৯৩০-এ মৃত্যু
বিষয়শ্রেণী:চট্টগ্রাম জেলার বিপ্লবী
বিষয়শ্রেণী:পূর্ববঙ্গের ব্রিটিশ উপনিবেশবাদ বিরোধী বিপ্লবী
বিষয়শ্রেণী:অনুশীলন সমিতি
বিষয়শ্রেণী:২০শ শতাব্দীর রাজনীতিবিদ
জীবন ঘোষাল

**জীবন ঘোষাল** অন্যনাম **মাখনলাল** (২৬ জুন ১৯১২ — ১ সেপ্টেম্বর ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। ছাত্রাবস্থায় ১৮ এপ্রিল ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন। পরে তৎকালীন নোয়াখালী জেলার ফেনী রেল স্টেশনে ধরা পড়ে পুলিসহাজত থেকে পালিয়ে গিয়ে আত্মগোপন করেন। কলকাতার পুলিস কমিশনার চার্লস টেগার্ট সাহেব পরিচালিত পুলিশবাহিনীর সংগে চন্দননগরে এক সশস্ত্র সংঘর্ষে আহত হয়ে মারা যান।

## জন্ম ও শিক্ষাজীবন
জীবন ঘোষালের জন্ম চট্টগ্রামের সদরঘাটে। তার পিতার নাম যশোদা ঘোষাল। তার প্রকৃত নাম ছিল মাখনলাল ঘোষাল।

## স্মৃতি
পশ্চিমবঙ্গের হুগলী জেলার চন্দননগর শহরে গঙ্গার তীরে বোড়াইচন্ডীতলা শ্মশানে তার স্মৃতিতে একটি স্মারকস্তম্ভ আছে।
থাম্ব|চট্টগ্রাম বিদ্রোহের তরুন জীবন ঘোষাল ওরফে মাখনলাল শহীদ হন চন্দননগরে।  বোড়াইচন্ডীতলা ঘাটে তার স্মৃতিফলক।

## জনপ্রিয় সংস্কৃতি
২০১০ সালে জনপ্রিয় বলিউড চলচ্চিত্র চট্টগ্রাম অস্ত্রাগার লুণ্ঠন নিয়ে খেলে হাম জি জান সে শীর্ষক চলচ্চিত্রে জীবন ঘোষালের ভূমিকায় অভিনয় করেছেন সিমথ শেঠ।

## তথ্যসূত্র

বিষয়শ্রেণী:১৯১২-এ জন্ম
বিষয়শ্রেণী:১৯৩০-এ মৃত্যু
বিষয়শ্রেণী:চট্টগ্রাম জেলার বিপ্লবী
বিষয়শ্রেণী:পূর্ববঙ্গের ব্রিটিশ উপনিবেশবাদ বিরোধী বিপ্লবী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:বাঙালি বিপ্লবী
বিষয়শ্রেণী:অনুশীলন সমিতি
বিষয়শ্রেণী:২০শ শতাব্দীর রাজনীতিবিদ
বিষয়শ্রেণী:ভারতে আইন প্রয়োগকারী কর্মকর্তার দ্বারা নিহত ব্যক্তি
বিষয়শ্রেণী:চট্টগ্রামের_ব্যক্তি
নরেশ রায়

**নরেশ রায়** (? - ২২ এপ্রিল, ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। ১৮ এপ্রিল, ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন। ৪ দিন পর সংগঠিত জালালাবাদ পাহাড়ের যুদ্ধে বিজয়ী বাহিনীর অন্যতম ছিলেন। জালালাবাদ পাহাড়ে ব্রিটিশ সৈন্যবাহিনীর সংগে যুদ্ধে শহীদ হন। এই যুদ্ধে প্রায় ১৪ জন শহীদ হয়েছিলেন।

## জন্ম ও শিক্ষাজীবন
নরেশ রায়ের জন্ম নেত্রকোণা জেলার কেন্দুয়া উপজেলার নোয়াপাড়ায়। তার পিতার নাম গিরিশচন্দ্র রায়।

## জালালাবাদ যুদ্ধের শহীদ
অবিরাম যুদ্ধ করে শহীদ হন। একই সাথে শহীদ হন  জিতেন দাশগুপ্ত, ত্রিপুরা সেনগুপ্ত, বিধুভূষণ ভট্টাচার্য, হরিগোপাল বল, মতিলাল কানুনগো, প্রভাসচন্দ্র বল, শশাঙ্কশেখর দত্ত, নির্মল লালা, মধুসূদন দত্ত, পুলিনচন্দ্র ঘোষ, এবং অর্ধেন্দু দস্তিদার।

## তথ্যসূত্র

বিষয়শ্রেণী:পূর্ববঙ্গে জন্ম
বিষয়শ্রেণী:১৯৩০-এ মৃত্যু
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:নেত্রকোণা জেলার ব্যক্তি
বিষয়শ্রেণী:পূর্ববঙ্গের ব্রিটিশ উপনিবেশবাদ বিরোধী বিপ্লবী
বিষয়শ্রেণী:বাঙালি বিপ্লবী
অপূর্ব সেন

**অপূর্ব সেন (ভোলা)** (১৯১৫ - ১৩ জুন, ১৯৩২) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। বিপ্লবী দলের সদস্য হিসেবে ৮ এপ্রিল, ১৯৩০ সালে চট্টগ্রাম অস্ত্রাগার লুন্ঠনের কার্যক্রমে তিনি অংশগ্রহণ করেন এবং পরে ফেরার হন। পটিয়ার সাবিত্রী চক্রবর্তীর বাড়িতে পলাতক অবস্থায় থাকাকালে সূর্য সেনসহ পুলিশ কর্তৃক অবরুদ্ধ হয়ে তিনি পুলিসের গুলিতে ঘটনাস্থলেই শহীদ হন।

## জন্ম ও শিক্ষাজীবন
অপূর্ব সেনের জন্ম চট্টগ্রামের ছাত্রডান্ডি গ্রামে। তার পিতার নাম হরিশচন্দ্র সেন।

## তথ্যসূত্র

বিষয়শ্রেণী:১৯১৫-এ জন্ম
বিষয়শ্রেণী:পূর্ববঙ্গে জন্ম
বিষয়শ্রেণী:১৯৩২-এ মৃত্যু
বিষয়শ্রেণী:চট্টগ্রাম জেলার বিপ্লবী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:পূর্ববঙ্গের ব্রিটিশ উপনিবেশবাদ বিরোধী বিপ্লবী
বিষয়শ্রেণী:২০শ শতাব্দীর রাজনীতিবিদ
বিষয়শ্রেণী:বাঙালি বিপ্লবী
বিষয়শ্রেণী:অনুশীলন সমিতি
ত্রিপুরা সেনগুপ্ত

**ত্রিপুরা সেনগুপ্ত** (১২ মে, ১৯১৩ - ২২ এপ্রিল, ১৯৩০) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব।

## জন্ম ও শিক্ষাজীবন
ত্রিপুরা সেনগুপ্তের জন্ম কুমিল্লায়। তার পিতার নাম নিবারণচন্দ্র সেনগুপ্ত।

## বিপ্লবী কর্মকাণ্ড
১৯২৯ এর মে মাসে আয়োজিত চট্টগ্রাম জেলা কংগ্রেসের সম্মেলনে সভাপতিত্ব করতে আসেন নেতাজী সুভাষচন্দ্র বসু। এই সম্মেলনে মাস্টারদা সূর্য সেন, অনন্ত সিংহ, গনেশ ঘোষের সাথে কিশোর ত্রিপুরা সেনগুপ্ত কংগ্রেসের অহিংস নীতি সমর্থন না করার কথা এবং তারা সশস্ত্র বিদ্রোহের প্রস্তুতির কথা জানান সুভাষ বসুকে। নেতাজী এতে নৈতিক সমর্থন জানিয়েছিলেন। 

বিপ্লবী দলের সদস্য হিসেবে ১৮ এপ্রিল, ১৯৩০ সালে চট্টগ্রাম অস্ত্রাগার দখলের কার্যক্রমে তিনি অংশগ্রহণ করেন। তার আগে প্রস্তুতি পর্বে টেলিগ্রাফ, টেলিফোন  অফিসের সংবাদ সংগ্রহের দায়িত্ব দেওয়া হয় তার ওপর। সেই দায়িত্ব সুচারুরূপে পালন করেন বিপ্লবী ত্রিপুরা দাশগুপ্ত। অস্ত্রাগার লুন্ঠনের ৪ দিন পর সংগঠিত জালালাবাদ পাহাড়ের সম্মুখ যুদ্ধে মাত্র সতের বছর বয়স হলেও বিজয়ী বাহিনীর একজন সেনাপতির দায়িত্ব পালন করেন। জালালাবাদ পাহাড়ে ব্রিটিশ সৈন্যবাহিনীর সংগে যুদ্ধে শহীদ হন। একই সাথে শহীদ হন  নরেশ রায়, বিধুভূষণ ভট্টাচার্য, হরিগোপাল বল, মতিলাল কানুনগো, প্রভাসচন্দ্র বল, শশাঙ্কশেখর দত্ত, নির্মল লালা, মধুসূদন দত্ত, পুলিনচন্দ্র ঘোষ, এবং অর্ধেন্দু দস্তিদার।

## তথ্যসূত্র

বিষয়শ্রেণী:১৯১৩-এ জন্ম
বিষয়শ্রেণী:১৯৩০-এ মৃত্যু
বিষয়শ্রেণী:কুমিল্লা জেলার ব্যক্তি
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:পূর্ববঙ্গের ব্রিটিশ উপনিবেশবাদ বিরোধী বিপ্লবী
বিষয়শ্রেণী:বাঙালি বিপ্লবী
তারকেশ্বর দস্তিদার

**তারকেশ্বর দস্তিদার** (১৯১১ - ১২ জানুয়ারি, ১৯৩৪) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। 
## জন্ম ও শিক্ষাজীবন
চন্দ্রমোহন দস্তিদারের পুত্র তারকেশ্বর অবিভক্ত বাংলার চট্টগ্রামের সরোয়াতলীতে জন্মগ্রহণ করেন। বাহ্যিক স্বভাবের দিক থেকে গম্ভীর, তিনি সবার কাছে ফুতুদা নামে পরিচিত ছিলেন। তারকেশ্বর স্কুলের ছাত্র থাকাকালীন মাস্টারদার সংস্পর্শে এসেছিলেন এবং তখন থেকেই তিনি সর্বদা তাঁর ইশারায় এবং কলে ছিলেন।

## রাজনৈতিক কাজ
যখন তিনি বোমা বানাতে গিয়ে মারাত্মকভাবে আহত হন এবং তীব্র দহন থেকে মুক্তি পেতে মাস্টারদার কাছে মৃত্যুর জন্য আবেদন করেন; পরবর্তীকালে অনন্ত সিংকে তাকে নিরাপদে চিকিৎসা করতে বলেছিলেন। তাই তিনি চট্টগ্রামের বিদ্রোহে অংশ নিতে পারেননি; কিন্তু আন্ডারগ্রাউন্ডে কাজ করতেন। পটিয়া (বর্মা) গ্রামে তিনি ডিআইবি ইন্সপেক্টর শশাঙ্ক ভট্টাচার্যকে (১৬ মার্চ ১৯৩১) গুলি করে হত্যা করেন। 
ধলঘাটে যখন তাদের আস্তানা পুলিশের আক্রমণের মুখে পড়ে (১৩ জুন ১৯৩২); যখন নির্মলকুমার সেন ও অপূর্ব সেন আক্রমণকারী বাহিনীর ক্যাপ্টেনকে হত্যা করে প্রাণ দিয়েছিলেন; মাস্টারদা ও প্রীতিলতা নিরাপদে পালিয়ে না যাওয়া পর্যন্ত তারকেশ্বর তাদের ব্যস্ত রাখতে থাকেন। সূর্য সেনের গ্রেপ্তারের পর (১৬ ফেব্রুয়ারি ১৯৩৩), তারকেশ্বর ভারতীয় বিপ্লবী সেনাবাহিনীর নেতৃত্ব দিয়েছিলেন যতক্ষণ না ১৮ মে কল্পনা দত্ত সাথে উপকূলীয় গ্রাম গহিরা থেকে তাকে গ্রেপ্তার করা হয়। মাস্টারদা সূর্য সেনের সাথে ফাঁসি দিয়ে হত্যা করে।
## মৃত্যু
১৯৩৩ সালের ১৫ জুন এই বিচার শুরু হয় এবং ১৯৩৩ সালের ১৪ আগস্ট বিশেষ ট্রাইব্যুনাল সূর্য সেন ও তারকেশ্বর দস্তিদার উভয়কেই মৃত্যুদণ্ড দেয়। মাস্টারদার পক্ষ থেকে কোনো আপিল করা হয়নি; যখন হাইকোর্ট তারকেশ্বর থেকে আপিল প্রত্যাখ্যান করে।

## তথ্যসূত্র

বিষয়শ্রেণী:১৯১১-এ জন্ম
বিষয়শ্রেণী:১৯৩৪-এ মৃত্যু
বিষয়শ্রেণী:যুগান্তর দল
বিষয়শ্রেণী:পূর্ববঙ্গে জন্ম
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:মৃত্যুদণ্ড কার্যকর হওয়া ভারতীয় ব্যক্তি
বিষয়শ্রেণী:ব্রিটিশ ভারত দ্বারা ফাঁসিতে মৃত্যুদণ্ডপ্রাপ্ত
বিষয়শ্রেণী:চট্টগ্রাম জেলার বিপ্লবী
বিষয়শ্রেণী:মৃত্যুদণ্ড কার্যকর হওয়া ভারতীয় বিপ্লবী
বিষয়শ্রেণী:২০শ শতাব্দীতে যুক্তরাজ্য দ্বারা মৃত্যুদণ্ড
বিষয়শ্রেণী:পূর্ববঙ্গের ব্রিটিশ উপনিবেশবাদ বিরোধী বিপ্লবী
বিষয়শ্রেণী:২০শ শতাব্দীর রাজনীতিবিদ
বিষয়শ্রেণী:বাঙালি বিপ্লবী
বিষয়শ্রেণী:১৯০৯-এ জন্ম
বিষয়শ্রেণী:২০শ শতাব্দীতে ব্রিটিশ ভারত দ্বারা মৃত্যুদণ্ডপ্রাপ্ত
অম্বিকা চক্রবর্তী

**অম্বিকা চক্রবর্তী** (১৮৯২- ৬ মার্চ, ১৯৬২) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব।

## জন্ম ও শৈশব
অম্বিকা চক্রবর্তীর জন্ম চট্টগ্রামে। তার পিতার নাম নন্দকুমার চক্রবর্তী।
 
## বিপ্লবী কর্মকাণ্ড
প্রথম মহাযুদ্ধের সময় ১৯১৬ সালের শেষভাগে বিপ্লবী দলের কাজে জড়িত থাকায় গ্রেপ্তার হন। ১৯১৮ সালে মুক্তি পান এবং বিপ্লবী নায়ক সূর্য সেনের সংগে যোগ দিয়ে চট্টগ্রামে একটি বিপ্লবী ঘাঁটি গড়ে তোলেন। ১৯২৩ সালের ১৪ ডিসেম্বর রেল কোম্পানির টাকা ডাকাতি করার পর চট্টগ্রাম শহরের প্রান্তে তাদের গোপন ঘাঁটি পুলিশ ঘিরে ফেলে। অবরোধ ভেদ করে পালিয়ে যাওয়ার সময় নাগরখানা পাহাড়ে পুলিশের সংগে খণ্ডযুদ্ধ হয়। ঐ যুদ্ধে আহত হয়ে সূর্য সেন এবং তিনি বিষ পান করেন; কিন্তু আশ্চর্যজনকভাবে বেঁচে যান ও পরে গ্রেপ্তার হয়ে বিচারে মুক্ত হন। আদালতে তাদের পক্ষ সমর্থন করেন ব্যারিস্টার যতীন্দ্রমোহন সেনগুপ্ত। ১৯২৪ সালে বাংলার অন্যান্য বিপ্লবীদের সংগে পুনরায় গ্রেপ্তার হয়ে কংগ্রেসের কলকাতা অধিবেশনের কিছু আগে ১৯২৮ সালে মুক্তি পান।

## চট্টগ্রাম অস্ত্রাগার দখল
১৯৩০ সালের ১৮ এপ্রিল চূড়ান্ত পর্যায়ের চট্টগ্রাম অস্ত্রাগার দখলের দিন তার নেতৃত্বে একটি ক্ষুদ্র দল শহরের টেলিফোন ও টেলিগ্রাফ ব্যবস্থা ধ্বংস করে। আত্মরক্ষার জন্য পাহাড় অঞ্চলে চারদিন অভুক্ত অবস্থায় থাকার পর ২২ এপ্রিল তারিখে পুলিশ ও মিলিটারির এক বিরাট বাহিনীর সংগে জালালাবাদের যুদ্ধে গুরুতরভাবে আহত হন। সঙ্গীরা তাকে মৃত মনে করে ত্যাগ করে চলে যায়। গভীর রাতে জ্ঞান ফিরে আসে ও পাহাড় ত্যাগ করে একটি নিরাপদ আশ্রয়ে চলে যান। কয়েক মাস পরে ধরা পড়েন। বিচারে প্রথমে প্রাণদণ্ড ও পরে আপিলে যাবজ্জীবন দ্বীপান্তর দণ্ড হয়।

## পরবর্তী জীবন
১৯৪৬ সালে মুক্তি পাবার পর কমিউনিস্ট আন্দোলনে যুক্ত হন। দেশবিভাগের পর উদ্বাস্তু পুনর্বাসনের চেষ্টায় একটি সমবায় গঠন করেন। ভারতের প্রথম সাধারণ নির্বাচনে বিজয়ী হয়ে বঙ্গীয় সাধারণ সভার সদস্য হন। ১৯৪৮ সালে ভারতের কমিউনিস্ট পার্টি বেআইনি ঘোষিত হলে আত্মগোপন করেন। ১৯৪৯-৫১ সালে পুনরায় কারাবাস করেন।

## মৃত্যু
অম্বিকা চক্রবর্তী ১৯৬২ সালের ৬ মার্চ কলকাতার রাজপথে দুর্ঘটনায় মৃত্যুবরণ করেন।

## তথ্যসূত্র

বিষয়শ্রেণী:১৮৯২-এ জন্ম
বিষয়শ্রেণী:পূর্ববঙ্গে জন্ম
বিষয়শ্রেণী:১৯৬২-এ মৃত্যু
বিষয়শ্রেণী:চট্টগ্রাম জেলার বিপ্লবী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:অনুশীলন সমিতি
বিষয়শ্রেণী:পূর্ববঙ্গের ব্রিটিশ উপনিবেশবাদ বিরোধী বিপ্লবী
বিষয়শ্রেণী:১৯শ শতাব্দীর রাজনীতিবিদ
বিষয়শ্রেণী:২০শ শতাব্দীর রাজনীতিবিদ
বিষয়শ্রেণী:বাঙালি বিপ্লবী
বিষয়শ্রেণী:ভারতের কমিউনিস্ট পার্টি
বিষয়শ্রেণী:পশ্চিমবঙ্গের ভারতের কমিউনিস্ট পার্টির রাজনীতিবিদ
বিষয়শ্রেণী:চট্টগ্রাম জেলার ব্যক্তি
বিষয়শ্রেণী:পশ্চিমবঙ্গ বিধানসভার সদস্য ১৯৫১-১৯৫৭
গর্জিয়া দেবী মন্দির

**গর্জিয়া দেবী মন্দির** হল ভারতের উত্তরাখণ্ড রাজ্যের রামনগরের কাছে গর্জিয়া গ্রামে অবস্থিত একটি দেবী মন্দির। এই মন্দিরটি করবেট জাতীয় উদ্যানের কাছে অবস্থিত। এটি একটি পবিত্র শাক্ত তীর্থস্থান। এখানকার প্রধান উপাস্য হলেন গর্জিয়া দেবী। উত্তরাখণ্ড রাজ্যের নৈনিতাল জেলায় কোশী নদীর তীরে একটি বিরাট পাথরের উপর মন্দিরটি অবস্থিত। কার্তিক পূর্ণিমার দিনে এখানে প্রচুর তীর্থযাত্রী আসেন। পণ্ডিত কেশব দত্ত পাণ্ডে এখানে প্রথম গর্জিয়া দেবীর পূজা শুরু করেছিলেন। এখানে কালো গ্র্যানাইট পাথরে নির্মিত খ্রিস্টীয় ৯ম শতাব্দীর একটি লক্ষ্মীনারায়ণ মূর্তিও আছে।

গর্জিয়া দেবী মন্দিরটি দেব-দীপাবলি উৎসবের জন্য বিখ্যাত। কার্তিক পূর্ণিমায় এই মন্দিরে বড়ো উৎসব হয়। এই দিনটি শিহ ধর্মাবলম্বীদের কাছে গুরু নানক জয়ন্তী হিসেবে খ্যাত।

## তথ্যসূত্র

## External links
* Garjiya Devi Temple

বিষয়শ্রেণী:উত্তরাখণ্ডের হিন্দু মন্দির
বিষয়শ্রেণী:শাক্তধর্ম
বিষয়শ্রেণী:নৈনিতাল জেলা
বালেশ্বর মন্দির

**বালেশ্বর মন্দির** হল ভারতের উত্তরাখণ্ড রাজ্যের চম্পাওয়াত শহরে অবস্থিত একটি প্রাচীন শিব মন্দির। চন্দ রাজবংশ কর্তৃক নির্মিত এই মন্দিরটি পাথর খোদাইয়ের কাজের জন্য বিখ্যাত। বালেশ্বর মন্দির সম্পর্কে কোনো ঐতিহাসিক নথি পাওয়া যায় না। তবে প্রচলিত বিশ্বাস অনুসারে, খ্রিস্টীয় ১০ম থেকে ১২শ শতাব্দীর মধ্যে এই মন্দির নির্মিত হয়েছিল।

বালেশ্বর মন্দিরে শিবকে বালেশ্বর নামে পূজা করা হয়। মন্দির চত্বরে আরও দুটি মন্দির আছে। একটি রত্নেশ্বরের একটি চম্পাওয়াত দুর্গার। মন্দিরের কাছে একটি 'নৌলা' বা স্বচ্ছ জলধারার উৎস রয়েছে। শিবরাত্রি এই মন্দিরের প্রধান উৎসব।

## বহিঃসংযোগ

* Baleshwar Temple Photos :: Himvan.com Photo Gallery
* Baleshwar Temple Photo Essay
* Champawar official website

বিষয়শ্রেণী:উত্তরাখণ্ডের হিন্দু মন্দির
বিষয়শ্রেণী:চম্পাওয়াত
বিষয়শ্রেণী:শৈবধর্ম
পঞ্চানন পালিত

**পঞ্চানন পালিত** (১৯২০ - ১৯৪২) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। এম.এ. পড়ার সময় ভারত ছাড় আন্দোলনে যোগ দিয়ে কারাবরণ করেন। মুজাফফরপুর কারাগারে ইংরেজ জেলাশাসক ভারতবাসীর প্রতি অভদ্র উক্তি করলে প্রতিবাদ করেন। এই কারণে তাঁর বুকে এমন পদাঘাত করা হয় যে রক্তক্ষরণে জেলেই তাঁর মৃত্যু হয়।

## জন্ম ও শিক্ষা
পঞ্চানন পালিতের জন্ম বাঁকুড়া জেলার পাত্রসায়ের এলাকায়। তাঁর পিতার নাম শরৎচন্দ্র পালিত। মাতা স্বাধীনতা সংগ্রামী ও গান্ধীবাদী শান্তশীলা পালিত। পঞ্চানন পাটনা বিশ্ববিদ্যালয়ের কৃতী ছাত্র ছিলেন।

## তথ্যসূত্র

বিষয়শ্রেণী:১৯২০-এ জন্ম
বিষয়শ্রেণী:১৯৪২-এ মৃত্যু
বিষয়শ্রেণী:পশ্চিমবঙ্গের বিপ্লবী
বিষয়শ্রেণী:বাঁকুড়া জেলার ব্যক্তি
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:পশ্চিমবঙ্গের ভারতীয় স্বাধীনতা কর্মী
বিষয়শ্রেণী:কলকাতার বিপ্লবী
বিষয়শ্রেণী:বাঙালি বিপ্লবী
বিষয়শ্রেণী:পাটনা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ভারতীয় স্বাধীনতার বিপ্লবী আন্দোলন
রামকৃষ্ণ চক্রবর্তী

**রামকৃষ্ণ চক্রবর্তী** (? - ১৯৩৬) ছিলেন ভারত উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব।

## রাজনৈতিক কাজ
বিপ্লবী দলের সদস্য ছিলেন। ১৮ এপ্রিল, ১৯৩০ সালে চট্টগ্রাম অস্ত্রাগার আক্রমণের নেতা সূর্য সেন ও তার তিনজন সঙ্গীকে আশ্রয় দেওয়ার অপরাধে পুলিশ ১৯৩২ সালের জুন মাসে তাকে গ্রেপ্তার করে সশ্রম কারাদণ্ডে দণ্ডিত করে। ১৯৩২ সালের ১২ জুন রাতে মিলিটারি এসে হঠাৎ সেই বাড়ি ঘিরে ফেলে। মিলিটারি ও বিপ্লবী উভয়পক্ষে বেধেছিল তুমুল সংগ্রাম। বিপ্লবীদের গুলীতে ক্যাপ্টেন ক্যামেরনের প্রাণহীন দেহ ভূলুণ্ঠিত হয়। নির্মল সেন ও অপূর্ব সেন মিলিটারির গুলীতে নিহত হন। সেই দারুণ গোলমালের মধ্যে মাস্টারদা প্রীতিলতাকে নিয়ে অন্তর্ধান হন। মেদিনীপুর সেন্ট্রাল জেলে যক্ষ্মারোগে মৃত্যু হয়। মৃত্যুর পরেও তার পায়ে বেড়ি ছিলো। তার বিধবা মা সাবিত্রী দেবী একই অপরাধে দণ্ডিত হয়ে একই জেলের মহিলা বিভাগে ছিলেন।

## তথ্যসূত্র

 

বিষয়শ্রেণী:১৯৩৬-এ মৃত্যু
বিষয়শ্রেণী:ব্রিটিশ শাসনামলে বাংলার বিপ্লবী
বিষয়শ্রেণী:চট্টগ্রাম জেলার বিপ্লবী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:পূর্ব বাংলা থেকে ভারতীয় স্বাধীনতা কর্মী
বিষয়শ্রেণী:অনুশীলন সমিতি
বিষয়শ্রেণী:২০শ শতাব্দীর রাজনীতিবিদ
বিষয়শ্রেণী:বাঙালি বিপ্লবী
রামকৃষ্ণ রায়

**রামকৃষ্ণ রায়** (৯ জানুয়ারি, ১৯১২ — ২৫ অক্টোবর, ১৯৩৪) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। গোপন বিপ্লবী দলের সদস্য ছিলেন।  ১৯৩০ সালে তিনি জেলাশাসক পেডিকে ছুরি দিয়ে হত্যা করার পরিকল্পনা করেছিলেন, কিন্তু ব্যর্থ হন। ২ সেপ্টেম্বর, ১৯৩৩ তারিখে মেদিনীপুরের জেলাশাসক বার্জকে হত্যা করার ব্যাপারে অংশগ্রহণ করেন। ধরা পড়ে হত্যার অভিযোগে প্রাণদণ্ডে দণ্ডিত হন। মেদিনীপুর জেলে তার ফাঁসি হয়।

## প্রারম্ভিক জীবন
রামকৃষ্ণ রায়ের জন্ম মেদিনীপুরের চিরিমাতসাইতে। তার পিতার নাম কেনারাম রায়। মাতার নাম ভবতারিণী দেবী। রামকৃষ্ণ মেদিনীপুর টাউন স্কুলে ১৯২২ সালে তৃতীয় শ্রেণিতে ভর্তি হন। ছোটবেলা থেকে তিনি শরীরচর্চা করতেন। ১৯২৪ সালে মহাত্মা গান্ধী মেদিনীপুরে এলে বালক রামকৃষ্ণ স্বেচ্ছাসেবক বাহিনীতে যোগ দেন। ১৯২৬ সালে পুরসভার নির্বাচনে বীরেন্দ্রনাথ শাসমলের সাথে ও ১৯২৮ সালে সুভাষচন্দ্রের সঙ্গে কাজ করেছেন তিনি।

## তথ্যসূত্র

বিষয়শ্রেণী:১৯১২-এ জন্ম
বিষয়শ্রেণী:১৯৩৪-এ মৃত্যু
বিষয়শ্রেণী:পশ্চিমবঙ্গের বিপ্লবী
বিষয়শ্রেণী:মেদিনীপুরের বিপ্লবী
বিষয়শ্রেণী:পশ্চিমবঙ্গের ভারতীয় স্বাধীনতা কর্মী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:ব্রিটিশ শাসনামলে বাংলার বিপ্লবী
বিষয়শ্রেণী:ব্রিটিশ ভারত দ্বারা মৃত্যুদণ্ডপ্রাপ্ত
বিষয়শ্রেণী:ব্রিটিশ ভারত দ্বারা ফাঁসিতে মৃত্যুদণ্ডপ্রাপ্ত
বিষয়শ্রেণী:মৃত্যুদণ্ড কার্যকর হওয়া ভারতীয় বিপ্লবী
বিষয়শ্রেণী:২০শ শতাব্দীতে যুক্তরাজ্য দ্বারা মৃত্যুদণ্ড
বিষয়শ্রেণী:বাঙালি বিপ্লবী
বিষয়শ্রেণী:ভারতীয় জাতীয়তাবাদ
বিষয়শ্রেণী:খুনের দায়ে দোষী সাব্যস্ত ভারতীয়
বিষয়শ্রেণী:২০শ শতাব্দীতে ব্রিটিশ ভারত দ্বারা মৃত্যুদণ্ডপ্রাপ্ত
বিষয়শ্রেণী:পশ্চিম মেদিনীপুর জেলার ব্যক্তি
শৈলেশ্বর চক্রবর্তী

থাম্ব|শৈলেশ্বর চক্রবর্তী
**শৈলেশ্বর চক্রবর্তী** (? - ১৯৩২) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। গোপন বিপ্লবী দলের সদস্য ছিলেন। ১৮ এপ্রিল, ১৯৩০ সালে চট্টগ্রাম অস্ত্রাগার আক্রমণ ও জালালাবাদ পাহাড়ের যুদ্ধে অংশগ্রহণ করেন। গ্রেপ্তার এড়িয়ে বিপ্লবী কাজকর্ম চালিয়ে যান। ২৪ সেপ্টেম্বর, ১৯৩২ তারিখে ইউরোপিয়ান ক্লাব আক্রমণের দায়িত্বপালনে ঘটনাচক্রে অকৃতকার্য হওয়ার নিদারুণ আক্ষেপে আত্মহত্যা করেন।

## জন্ম
শৈলেশ্বর চক্রবর্তীর জন্ম চট্টগ্রামের দেওয়ানপুরে। তার পিতার নাম রত্নেশ্বর চক্রবর্তী।

## তথ্যসূত্র

বিষয়শ্রেণী:১৯৩২-এ মৃত্যু
বিষয়শ্রেণী:চট্টগ্রাম জেলার বিপ্লবী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:পূর্ব বাংলা থেকে ভারতীয় স্বাধীনতা কর্মী
বিষয়শ্রেণী:অনুশীলন সমিতি
বিষয়শ্রেণী:২০শ শতাব্দীর রাজনীতিবিদ
বিষয়শ্রেণী:২০শ শতাব্দীর ভারতীয় রাজনীতিবিদ
বিষয়শ্রেণী:১৯৩২-এ আত্মহত্যা
বিষয়শ্রেণী:ভারতীয় স্বাধীনতা কর্মী
বিষয়শ্রেণী:বাঙালি বিপ্লবী
শৈলেন্দ্রচন্দ্র চট্টোপাধ্যায়

**শৈলেন্দ্রচন্দ্র চট্টোপাধ্যায়** (ফেব্রুয়ারি, ১৯১৪ - ১৭ অক্টোবর, ১৯৩৩) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। তিনি বাল্যকাল থেকেই গোপন বিপ্লবী কার্যকলাপে যুক্ত ছিলেন। ১৭ বছর বয়সে আই.এস.সি. পড়ার সময় বন্দি হন। প্রথমে হিজলি বন্দিনিবাসে থাকেন। এখান থেকে বি.এ. পরীক্ষা দিয়ে ডিস্টিংশনসহ পাস করেন। পরে তাকে রাজস্থানের দেউলি বন্দীশিবিরে পাঠানো হয়। এখানে অসুস্থ হয়ে ভুল ব্যবস্থার জন্য মারা যান।

## জন্ম
শৈলেন্দ্রচন্দ্র চট্টোপাধ্যায়ের জন্ম বিক্রমপুরের গাণ্ডাদিয়ায়। তার পিতার নাম বিশ্বেশ্বর চট্টোপাধ্যায়। এই বংশের একাধিক ব্যক্তি বিপ্লবী দলের সভ্য হয়ে রাজরোষে পড়েছেন।

## তথ্যসূত্র

বিষয়শ্রেণী:১৯১৪-এ জন্ম
বিষয়শ্রেণী:১৯৩৩-এ মৃত্যু
বিষয়শ্রেণী:বাংলাদেশী বিপ্লবী
বিষয়শ্রেণী:ব্রিটিশ শাসনামলে বাংলার বিপ্লবী
বিষয়শ্রেণী:কুমিল্লা জেলার ব্যক্তি
বিষয়শ্রেণী:পূর্ব বাংলা থেকে ভারতীয় স্বাধীনতা কর্মী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:বাঙালি বিপ্লবী
শৈলেশ্বর বসু

**শৈলেশ্বর বসু** (১৮৮৬ - ১১ জুন, ১৯২৮) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব।

শৈলেশ্বর বসুর জন্ম পশ্চিমবঙ্গের দক্ষিণ চব্বিশ পরগণা জেলার মাহীনগরে। পিতা কেদারনাথ বসু।
ছাত্রাবস্থায় বিদ্যালয়ে রাষ্ট্রগুরু স্যার সুরেন্দ্রনাথ বন্দ্যোপাধ্যায়কে সংবর্ধনা জানানোর জন্য হরিনাভি বিদ্যালয় থেকে নরেন ভট্টাচার্য (এম.এন.রায়)-সহ কয়েকজনের সঙ্গে তিনিও বহিষ্কৃত হন। পরে অনুশীলন সমিতিতে যোগদান করে যতীন মুখার্জির (বাঘা যতীন) সহকারীরূপে বৈপ্লবিক কাজে আত্মনিয়োগ করেন। তিনি ইউনিভার্সাল এম্পোরিয়ামের অন্যতম পরিচালক ছিলেন। জার্মানি থেকে আগ্নেয়াস্ত্র আমদানির ব্যাপারেও বালেশ্বর মামলায় কারারুদ্ধ হন। মুক্তি পাবার পর অসহযোগ আন্দোলনে পুনরায় কারাবরণ করেন। 
তিনি মানবেন্দ্রনাথ রায় এবং নেতাজী সুভাষচন্দ্র বসুর ঘনিষ্ঠ সহকর্মী এবং চব্বিশ পরগনা জেলার কংগ্রেসের সম্পাদক ছিলেন। বিভিন্ন পত্রপত্রিকায় আধ্যাত্মিক প্রবন্ধ প্রকাশ করতেন। বিপ্লবী দলগুলোর মধ্যে চাংড়িপোতা (চব্বিশ পরগনা) দলের অন্যতম স্তম্ভস্বরূপ ছিলেন।

## জন্ম শিক্ষাজীবন
শৈলেশ্বর বসুর জন্ম দক্ষিণ চব্বিশ পরগণা জেলার মাহীনগরে। তার পিতার নাম কেদারনাথ বসু। ছাত্রাবস্থায় বিদ্যালয়ে রাষ্ট্রগুরু সুরেন্দ্রনাথ বন্দ্যোপাধ্যায়কে সংবর্ধনা জানানোর জন্য হরিনাভি বিদ্যালয় থেকে মানবেন্দ্রনাথ রায়সহ কয়েকজনের সংগে বহিষ্কৃত হন।

## বিপ্লবী কর্মকাণ্ড
বহিষ্কারের পর অনুশীলন সমিতিতে যোগদান করে বাঘা যতীনের সহকারীরূপে বৈপ্লবিক কাজে আত্মনিয়োগ করেন। তিনি ইউনিভার্সাল এম্পোরিয়ামের অন্যতম পরিচালক ছিলেন। জার্মানি থেকে আগ্নেয়াস্ত্র আমদানির ব্যাপারে ও বালেশ্বর মামলায় কারারুদ্ধ হন। কারাগারে অনশন করায় তার স্বাস্থ্যভঙ্গ হয়। মুক্তি পাবার পর পুনরায় অসহযোগ আন্দোলনে পুনরায় কারাবরণ করেন।

## তথ্যসূত্র

বিষয়শ্রেণী:১৮৮৬-এ জন্ম
বিষয়শ্রেণী:১৯২৮-এ মৃত্যু
বিষয়শ্রেণী:পশ্চিমবঙ্গের বিপ্লবী
বিষয়শ্রেণী:দক্ষিণ চব্বিশ পরগনা জেলার ব্যক্তি
বিষয়শ্রেণী:পশ্চিমবঙ্গের ভারতীয় স্বাধীনতা কর্মী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:বাঙালি বিপ্লবী
বিষয়শ্রেণী:অনুশীলন সমিতি
গৌরিপুর রাজেন্দ্র কিশোর সরকারি উচ্চ বিদ্যালয়

**গৌরীপুর রাজেন্দ্র কিশোর সরকারি উচ্চ বিদ্যালয়** (ইংরেজি: Gouripur Rajendra Kishore Government High School) বাংলাদেশের ময়মনসিংহ জেলার গৌরীপুর উপজেলার অন্যতম প্রাচীন ও ঐতিহ্যবাহী একটি শিক্ষা প্রতিষ্ঠান। এটি ১৯১১ সালে তৎকালীন জমিদার ব্রজেন্দ্র কিশোর রায় চৌধুরী কর্তৃক তার পিতা রাজেন্দ্র কিশোরের নামে প্রতিষ্ঠিত হয়। এটি স্থানীয়ভাবে "গৌরীপুর আর কে সরকারি উচ্চ বিদ্যালয়" নামে সর্বাধিক পরিচিত।

## ক্যাম্পাস ও স্থাপত্য
বিদ্যালয়ের মূল ভবনটি ইংরেজি বর্ণ **‘E’** আকৃতির আদলে নির্মিত, যা এর নির্মাণশৈলীকে অনন্য করে তুলেছে। প্রায় ১১ একর জমির উপর অবস্থিত এই বিদ্যালয় প্রাঙ্গণে 'অনন্ত সাগর' নামে একটি বিশাল দিঘি রয়েছে। প্রতিষ্ঠাতা ব্রজেন্দ্র কিশোর তার স্ত্রী অনন্তবালা দেবীর নামানুসারে এই দিঘিটির নামকরণ করেন।

## প্রাতিষ্ঠানিক ব্যবস্থা
১৯১১ সাল থেকে বিদ্যালয়টি শিক্ষাদান কর্মসূচি পরিচালনা করে আসছে। বর্তমানে বিদ্যালয়ে ষষ্ঠ থেকে দশম শ্রেণি পর্যন্ত পাঠদান করা হয়। এটি একটি বালক বিদ্যালয় এবং প্রতিটি শ্রেণিতে দুটি করে শাখা (সেকশন) বিদ্যমান। বর্তমানে এই বিদ্যালয়ে মোট ৬২৫ জন শিক্ষার্থী অধ্যয়নরত আছে। বর্তমানে বিদ্যালয়টির প্রধান শিক্ষক (চলতি দায়িত্বে) হিসেবে দায়িত্ব পালন করছেন **মো: বদরুল আলম**।

## উল্লেখযোগ্য শিক্ষার্থী

* **আবুল কালাম আজাদ** - বাংলাদেশী রাজনীতিবিদ ও সাবেক সংসদ সদস্য।
* **এ কে এম এ মুক্‌তাদির** - প্রখ্যাত চক্ষু চিকিৎসক।
* **তাহমিন ইসলাম আদিব** - শাপলা কাব অ্যাওয়ার্ড (২০২৩) প্রাপ্ত।

## তথ্যসূত্র

## বহিঃসংযোগ

* বিদ্যালয়ের অফিশিয়াল ওয়েবসাইট

বিষয়শ্রেণী:১৯১১-এ প্রতিষ্ঠিত
বিষয়শ্রেণী:ময়মনসিংহ জেলার বিদ্যালয়
বালু নদী

**বালু নদী** বাংলাদেশের উত্তর-কেন্দ্রীয় অঞ্চলের গাজীপুর, ঢাকা ও নারায়ণগঞ্জ জেলার একটি নদী। নদীটির দৈর্ঘ্য ৪৪ কিলোমিটার, গড় প্রস্থ ৭৯ মিটার এবং নদীটির প্রকৃতি সর্পিলাকার। বাংলাদেশ পানি উন্নয়ন বোর্ড বা "পাউবো" কর্তৃক বালু নদীর প্রদত্ত পরিচিতি নম্বর উত্তর-কেন্দ্রীয় অঞ্চলের নদী নং ৪৬।

## শাখা ও ঊপনদীসমূহ
বালু নদীর ডান তীরের উপনদীসমূহ হচ্ছে টঙ্গী নদী এবং নড়াই নদী। 

## অন্যান্য তথ্য
বাংলাদেশের রাজধানী ঢাকা শহরের উত্তর-পূর্ব এলাকা দিয়ে প্রবাহিত একটি নদী। এটি বেলাই বিল ও ঢাকার উত্তর-পূর্ব বিস্তীর্ণ জলাভূমির উপর দিয়ে প্রবাহিত হয়ে ডেমরার কাছে শীতলক্ষ্যা নদীতে গিয়ে পড়েছে। শীতলক্ষ্যার সাথে কাপাসিয়ার কাছে সুতি নদীর মাধ্যমেও এর একটা ক্ষীণ যোগাযোগ ছাড়াও টঙ্গী খালের মাধ্যমে তুরাগ নদীর এসে মিলিত হয়েছে। বর্ষা মৌসুমে বালু নদী শীতলক্ষ্যা ও তুরাগের পানি বহন করে। এই নদীর গুরুত্ব হচ্ছে, এটি স্থানীয় পানি নিষ্ক্রমণ আর নৌ-পরিবহন অব্যাহত রাখা। বালু নদীর অববাহিকায় প্রচুর পরিমাণে বৃষ্টিপাত হলেও তীরবর্তী বা অববাহিকা এলাকা কয়েক ঘন্টার মধ্যে শুকিয়ে যায়।

## নদীর বর্তমান অবস্থা
সরকারি পৃষ্ঠপোষকতা এবং অভ্যন্তরীণ নৌ-পরিবহন কর্তৃপরে সময়োচিত নদী ড্রেজিং প্রকল্প বাস্তবায়নের অভাবে বালু নদীটি বর্তমানে মরা নদীতে পরিণত হয়েছে। প্রচণ্ড খরস্রোতা এই নদীটিতে প্রতি বছরের ৬/৭ মাসই পানিশূন্যতা বিরাজ করছে।

## আরও দেখুন
* বাংলাদেশের নদীর তালিকা
* বাংলাদেশের বড় নদীসমূহ

## তথ্যসূত্র

বিষয়শ্রেণী:ঢাকার নদী
বিষয়শ্রেণী:ঢাকা জেলার নদী
বিষয়শ্রেণী:গাজীপুর জেলার নদী
বিষয়শ্রেণী:নারায়ণগঞ্জ জেলার নদী
বিষয়শ্রেণী:বাড্ডা উপজেলা
বিষয়শ্রেণী:খিলগাঁও উপজেলা
বিষয়শ্রেণী:বাংলাদেশের নদী
মৃগেন্দ্রনাথ দত্ত

**মৃগেন্দ্রনাথ দত্ত** (২৭ অক্টোবর, ১৯১৫ -৩ সেপ্টেম্বর, ১৯৩৩) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। তিনি গোপন বেঙ্গল ভলান্টিয়ার্স দলের সদস্য ছিলেন। পেডি ও ডগলাস নিহত হবার পর বার্জ নামে এক ইংরেজ মেদিনীপুরের ম্যাজিস্ট্রেট হয়ে আসেন। ১৯৩৩ সালে ২ সেপ্টেম্বর মৃগেন্দ্রনাথ ও তার সঙ্গী অনাথবন্ধু কর্তৃক ম্যাজিস্ত্রেট বার্জ নিহত হয়। কিন্তু পুলিসের গুলিতে অনাথবন্ধু ঘটনাস্থলেই এবং তিনি পরদিন হাসপাতালে মারা যান।

## জন্ম শিক্ষাজীবন
মৃগেন্দ্রনাথ দত্তের জন্ম মেদিনীপুরের জেলার পাহাড়িপুরে। তার পিতার নাম বেণীমাধব দত্ত। মৃগেন্দ্রনাথ মেদিনীপুর টাউন স্কুলের ছাত্র ছিলেন।

## ঘটনা
১৯৩৩ সালের ২ সেপ্টেম্বর শ্বেতাঙ্গ ম্যাজিস্ট্রেট বার্জ সাহেব মেদিনীপুর কলেজ মাঠে মোহামেডান স্পোর্টিং-এর বিরুদ্ধে মেদিনীপুর ক্লাবের হয়ে ফুটবল খেলতে নামেন। খেলা প্রাকটিসের ছল করে বল নিয়ে মাঠে নামেন মৃগেন্দ্রনাথ ও তার সঙ্গী অনাথবন্ধু পাঁজা। মাঠেই দুই বন্ধু বার্জ সাহেবকে আক্রমণ করলে তিনি মারা যান। জোন্স নামে একজন আহত হন। পুলিস প্রহরী দুজনের উপর পাল্টা গুলি চালায়। এতে তারা দুজন নিহত হন এবং অপর সঙ্গীরা পলায়ন করতে সক্ষম হন। এই ঘটনার পর ব্রজকিশোর চক্রবর্তী, রামকৃষ্ণ রায়, নির্মলজীবন ঘোষ, নন্দদুলাল সিং, কামাখ্যা ঘোষ, সুকুমার সেন, সনাতন রায়ের বিরুদ্ধে ষড়যন্ত্রের মামলা হয়। বিচারে ব্রজকিশোর, রামকৃষ্ণ ও নির্মলজীবনের ফাঁসি হয়। নন্দদুলাল, কামাখ্যা ঘোষ, সুকুমার সেন এবং সনাতন রায়-এর যাবজ্জীবন দ্বীপান্তর দণ্ড হয়।

## তথ্যসূত্র

বিষয়শ্রেণী:১৯১৫-এ জন্ম
বিষয়শ্রেণী:১৯৩৩-এ মৃত্যু
বিষয়শ্রেণী:পশ্চিমবঙ্গের বিপ্লবী
বিষয়শ্রেণী:পশ্চিম মেদিনীপুর জেলার ব্যক্তি
বিষয়শ্রেণী:পশ্চিমবঙ্গের ভারতীয় স্বাধীনতা কর্মী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:বাঙালি বিপ্লবী
বিষয়শ্রেণী:ব্রিটিশ শাসনামলে বাংলার বিপ্লবী
বিষয়শ্রেণী:ভারতীয় জাতীয়তাবাদ
বিষয়শ্রেণী:খুনের দায়ে দোষী সাব্যস্ত ভারতীয়
ব্রজমোহন জানা

**ব্রজমোহন জানা** (? - ১ অক্টোবর, ১৯৪২) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম সংগ্রামী ও শহীদ। তিনি ১৯৩০ খ্রিস্টাব্দে আইন অমান্য আন্দোলন এবং ভারত ছাড় আন্দোলনে অংশগ্রহণ করেন। লাঠির আঘাতে পুলিস তাকে হত্যা করে।

## জন্ম শিক্ষাজীবন
ব্রজমোহন মেদিনীপুরের বাসিন্দা ছিলেন। তার পিতার নাম মধুসূদন জানা।

## তথ্যসূত্র

বিষয়শ্রেণী:১৯৪২-এ মৃত্যু
বিষয়শ্রেণী:পশ্চিমবঙ্গের বিপ্লবী
বিষয়শ্রেণী:পশ্চিম মেদিনীপুর জেলার ব্যক্তি
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:পশ্চিমবঙ্গের ভারতীয় স্বাধীনতা কর্মী
বিষয়শ্রেণী:বাঙালি বিপ্লবী
বিষয়শ্রেণী:ব্রিটিশ শাসনামলে বাংলার বিপ্লবী
ময়রা

মিষ্টান্ন প্রস্তুত করে যে সম্প্রদায় তাদেরকে **ময়রা** বলে। তারা মোদকজাতি নামেও পরিচিত। কুরি ও মধুনাপিত পেশাগত দিক বিবেচনায় ময়রাদের সেমগোত্রীয়। প্রাচীন ও মধ্যযুগীয় বাঙালী সমাজে তারা পৃথক সম্প্রদায় হিসাবে পরিচিত হত। ময়রাদের তৈরী মিষ্টির সাধারণ উপকরণগুলো হল দুধ, ছানা, ময়দা, ঘি, গুড় এবং চিনি। 
হিন্দু ধর্মের আচর ও রীতির সাথে দুধের যোগসূত্র থাকায় ময়রার পেশাকে পবিত্র পেশা হিসাবে দেখা হতো। ধর্মীয় অনুষ্ঠানে দুধ ও মিষ্টান্ন সরবরাহ করে তার পবিত্রতা রক্ষা করে বলে হিন্দু সমাজে ময়রাদের অবস্থান উঁচুতে। হিন্দুদের সামাজিক বর্ণ বিভাজনে ময়রারা নবশাক সম্প্রদায়ভুক্ত। ব্রাহ্মনগন তাদের ছোঁয়া অন্ন ও জল গ্রহণ করেন। 

## ঢাকার ময়রা সম্প্রদায়
১৮৩০ সালের আদমশুমারী অনুযায়ী ঢাকায় ৩৮২ ঘর হিন্দু ঘোষ পরিবারছিল। এসময়ে অল্প সংখ্যক মুসলিম মিষ্টি প্রস্তুতকারীও বসবাস করতেন। এ সকল মুসলিম মিষ্টপ্রস্তুতকারীগন মোরব্বাওয়ালা হিসাবে পরিচিত ছিলেন। ঢাকার বিখ্যাত মিষ্টির মধ্যে অন্যতম ছিল, সন্দেশ, রসগোল্লা, মতিচুর, মিহিদানা, মোরব্বা, নকুল, মুরাগি, শকর পারা, জিলাবি বা জিলাপি, বালুশাহী, খাজা, পেড়া, বুনদিয়া, আমৃত্তি প্রভৃতি। অতীতে ঢাকার চক বাজার, উর্দু রোড, ফরাশগঞ্জ, লালবাগ ও বাংলাবাজার মিষ্টির জন্য বিখ্যাত ছিল। কালাচাঁদ গন্ধবণিক, মরণ চাঁদ ও সীতারাম মিষ্টান্ন ভাণ্ডার এই তিনটি দোকান ছিল পুরোন ঢাকার বিখ্যাত মিষ্টি বিক্রির স্থান। 

## তথ্য উৎস

বিষয়শ্রেণী:পেশা
আন্না রিতা দেল পিয়ানো

**আনা রিটা দেল পিয়ানো**,আসল নাম**, আনা রিটা ভিয়াপিয়ানো** (কাসানো দেলে মুরগে, ২৬ জুলাই ১৯৬৬), হলেন একজন ইতালীয় অভিনেত্রী এবং মঞ্চ পরিচালক।

## জীবনী
আনা রিটা ভিয়াপিয়ানো কাসানো দেলে মুরগে তে জন্মগ্রহণ করেন এবং তিনি সেখানে তার শৈশব কাটান। পরবর্তীতে তিনি তার পরিবারের সাথে মাতেরাতে চলে যান এবং সেখানেই তিনি ব্যালেট এর মাধ্যমে তার প্রথম শৈল্পিক শিক্ষা শুরু করেন এবং এরপর তার বয়স যখন ১৪ এর কিছু বেশি তিনি মঞ্চের প্রতি আগ্রহী হয়ে ওঠেন।
## বহিঃসংযোগ
* 
* অফিসিয়াল ওয়েবসাইট

 

বিষয়শ্রেণী:১৯৬৬-এ জন্ম
বিষয়শ্রেণী:ইতালীয় অভিনেত্রী
বিষয়শ্রেণী:ইতালীয় চলচ্চিত্র অভিনেত্রী
বিষয়শ্রেণী:জীবিত ব্যক্তি
বিষয়শ্রেণী:রোমের অভিনেত্রী
ক্রিকেট বল

**ক্রিকেট বল** শক্ত ও গোলাকৃতির বল হিসেবে ক্রিকেট খেলায় ব্যবহার করা হয়। পুরুষদের ক্রিকেটে বলের ওজন ৫.৫ থেকে ৫.৭৫ আউন্স এবং এর পরিধি  থেকে  হয়ে থাকে। সাধারণত বলটি লাল রঙের হয়ে থাকে। তবে খেলার অবস্থার উপর নির্ভর করে এটি সাদা রঙেরও হতে পারে। চামড়ার আবরণে ও ক্রিকেটের আইন অনুসরণ করে বল প্রস্তুতকারী সংস্থাগুলো প্রথম-শ্রেণীর ক্রিকেটের উপযোগী বল প্রস্তুত করে থাকে। ফিল্ডিংয়ে অবস্থানকারী দলের মূল চালিকা শক্তি হচ্ছে বোলার, বল, পিচ। বলের প্রকৃতির উপর নির্ভর করে ব্যাটসম্যান রান কিংবা বাউন্ডারিতে বল ফেলে চার/ছক্কা সংগ্রহ করে। অন্যদিকে বোলারের বোলিং ভঙ্গীমার উপর বল নির্দিষ্ট লক্ষ্যে গমন করে।

## ব্যবহার
### রং

টেস্ট ক্রিকেট, পেশাদার ঘরোয়া ক্রিকেটে সনাতনী পন্থায় লাল বল ব্যবহার করা হয়। একদিনের আন্তর্জাতিকে বিশেষ করে ফ্লাডলাইটে দৃশ্যমান হবার জন্য সাদা এবং ২০১০ সাল থেকে খেলোয়াড়দের সাদা পোশাক পরিধানের কারণে গোলাপী বল ব্যবহৃত হচ্ছে। প্রশিক্ষণকালে সাদা, লাল ও গোলাপী বলসহ টেনিস বল ব্যবহার করা হয়ে থাকে। খেলা চলাকালে উত্তম মানের বল ব্যবহৃত হয়। তবে এ বলে আঘাতপ্রাপ্তির সমূহ সম্ভাবনা থাকে। ফলশ্রুতিতে বলের আঘাত থেকে রক্ষা পাবার লক্ষ্যে প্রতিরক্ষামূলক সরঞ্জামাদি ব্যবহারের প্রচলন রয়েছে। ক্রিকেটের আইনের বাইরে বলে ক্ষতের সৃষ্টি করে খেলার ফলাফল ভিন্ন করার চেষ্টা বল টেম্পারিং নামে পরিচিত যা বেশ বিতর্কের সৃষ্টি করে।

প্রস্তুতকারী প্রতিষ্ঠানের প্রকৃতির উপর বলের অবস্থা নির্ভরশীল। সাদা কুকাবুরা বল একদিনের আন্তর্জাতিক ও টুয়েন্টি২০ আন্তর্জাতিকে এবং লাল কোকাবুরা বল ১০টি টেস্টখেলুড়ে দেশগুলোর জাতীয় দল ব্যবহার করে। তন্মধ্যে ওয়েস্ট ইন্ডিজ ও ইংল্যান্ড দল ডিউক এবং ভারতে এসজি বল ব্যবহৃত হয়।

## তথ্যসূত্র

## আরও পড়ুন
* Gollapudi, Nagraj. *[http://content-rsa.cricinfo.com/england/content/story/366225.html?CMP=NLC-DLY 'It's illegal, isn't it?'] *. 25 August 2008.

## বহিঃসংযোগ

*
*Cricket law 5 - the ball
*How cricket balls are made

বিষয়শ্রেণী:বল (ক্রীড়া)
বিষয়শ্রেণী:ক্রিকেটের সরঞ্জাম
বিষয়শ্রেণী:ক্রিকেট
মহেন্দ্রনাথ রায়

**মহেন্দ্রনাথ রায়** (? - ১৯৩০) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম শহীদ বিপ্লবী। বিপ্লবী দলে তার সক্রিয় ভূমিকা ছিলো। মেছুয়াবাজার বোমার মামলায় গ্রেপ্তার হয়ে বিচারে কয়েক বছরের সশ্রম কারাদণ্ড হয়, কিন্তু আপিলে ছাড়া পান। ১৯৩০ সালে আবার ধরা পড়েন এবং রাজস্থানের দেউলি বন্দী-শিবিরে পাঠানো হয়। এখানে নির্যাতনে অসুস্থ হয়ে মারা যান।
থাম্ব|মহেন্দ্রনাথ রায়

## মেছুয়াবাজার বোমা মামলা
মেছুয়াবাজার বোমার মামলার ঘটনা ঘটে ১৯১৯ সালের ডিসেম্বর মাসে। এই মামলায় নিরঞ্জন সেনগুপ্ত,  সতীশচন্দ্র পাকড়াশী, রমেশচন্দ্র বিশ্বাস, সুধাংশু দাসগুপ্ত, নিশাকান্ত রায়চৌধুরী, সুধীর কুমার আইল, দেবপ্রিয় চট্টোপাধ্যায়, শচীন্দ্রলাল করগুপ্ত, মুকুল রঞ্জন সেন, সুধাংশু মজুমদার, বিহারীলাল বিশ্বাস, মহেন্দ্রনাথ রায়, তারাপদ গুপ্ত, সত্যব্রত সেন, রবীন্দ্রনাথ বসু ও সুবোধ চক্রবর্তী সাত বৎসর ও পাঁচ বছর কারাদণ্ডে দণ্ডিত হন। মুকুল সেন, শচীন্দ্রলাল করগুপ্ত, জগদীশ চট্টোপাধ্যায়, নির্মল দাস মুক্তি পান এবং এঁরা সকলেই তরুণ বিপ্লবী দলের সদস্য ছিলেন।

## তথ্যসূত্র

বিষয়শ্রেণী:১৯৩০-এ মৃত্যু
বিষয়শ্রেণী:পশ্চিমবঙ্গের বিপ্লবী
বিষয়শ্রেণী:বাঙালি রাজনীতিবিদ
বিষয়শ্রেণী:রাজ্য বা কেন্দ্রশাসিত অঞ্চল অনুযায়ী ভারতীয় স্বাধীনতা কর্মী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:বাঙালি বিপ্লবী
বিষয়শ্রেণী:ব্রিটিশ শাসনামলে বাংলার বিপ্লবী
বেহারিলাল করণ

**বেহারিলাল করণ** (১৯২০ - ৩০ সেপ্টেম্বর, ১৯৪২) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম শহীদ বিপ্লবী। ভারত ছাড় আন্দোলনে নন্দীগ্রামে পুলিসের গুলিতে আহত হন এবং ঐদিনই মারা যান। উক্ত আন্দোলনে থানা দখল করতে গিয়ে গুলিতে মোট পাঁচজন শহীদ হন।

## জন্ম শিক্ষাজীবন
বেহারিলাল করণের জন্ম মেদিনীপুরের জেলার নন্দীগ্রাম থানার আমড়াতলায়।

## তথ্যসূত্র

বিষয়শ্রেণী:১৯২০-এ জন্ম
বিষয়শ্রেণী:১৯৪২-এ মৃত্যু
বিষয়শ্রেণী:পশ্চিমবঙ্গের বিপ্লবী
বিষয়শ্রেণী:বাঙালি রাজনীতিবিদ
বিষয়শ্রেণী:পশ্চিমবঙ্গের ভারতীয় স্বাধীনতা কর্মী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:পূর্ব মেদিনীপুর জেলার ব্যক্তি
বিষয়শ্রেণী:বাঙালি বিপ্লবী
বিষয়শ্রেণী:ভারতীয় স্বাধীনতার বিপ্লবী আন্দোলন
নিরঞ্জন সেনগুপ্ত

**নিরঞ্জন সেনগুপ্ত** (২৬ জুলাই, ১৯০৪ - ৪ সেপ্টেম্বর, ১৯৬৯) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম নেতা। তিনি আইএসসি পরীক্ষার পূর্বে গ্রেপ্তার হয়ে চার বছর কারাবরণ করেন। ১৯২৯ সালে কলকাতা কংগ্রেসের সময়ে বিভিন্ন বিপ্লবী দলের তরুণ কর্মীদের নিয়ে এক বিদ্রোহী দল গড়ে তোলেন এবং অস্ত্রসংগ্রহ ও বোমা তৈরির কাজে ব্যাপৃত হয়ে পড়েন। মেছুয়া বাজার বোমা মামলায় তার সাত বছর দ্বীপান্তর দণ্ড হয়। আন্দামানে থাকাকালে কমিউনিস্ট মতবাদে বিশ্বাসী হন। ১৯৩৮ সালে মুক্তি পেয়ে পার্টির সদস্যপদ লাভ করেন ও ই.বি. রেলের শ্রমিক সংগঠনের কাজে আত্মনিয়োগ করেন। কিছুদিন *যুগান্তর* দৈনিক পত্রিকার সহসম্পাদক ছিলেন। ১৯৪২ সালে জনযুদ্ধ পত্রিকার সম্পাদকীয় বোর্ডে সদস্য মনোনীত হন। ১৯৫৭ সালে বিধানসভার সভ্য নির্বাচিত হয়ে (বীজপুর-চব্বিশ পরগনা) সভার কমিউনিস্ট ব্লকের সম্পাদকীয় কাজ করেন। ১৯৬২ সালে টালিগঞ্জ কেন্দ্র থেকে নির্বাচিত হন। এরপর কমিউনিস্ট পার্টি দ্বিধাবিভক্ত হলে তিনি মার্কসবাদী দলে যোগ দেন। ১৯৬৭ সালে এই দলের প্রার্থীরূপে বিধানসভার সদস্য হয়ে যুক্তফ্রন্ট মন্ত্রীসভায় উদ্বাস্তু ও ত্রাণমন্ত্রী হন। ১৯৬৯ সালে উপনির্বাচনে বিজয়ী হয়ে ঐ একই দপ্তরের মন্ত্রী থাকাকালে কলকাতায় তার মৃত্যু হয়।

## জন্ম শিক্ষাজীবন
নিরঞ্জন সেনগুপ্তের জন্ম বরিশাল জেলার ভারুকাঠি নারায়ণপুরে। তার পিতার নাম সর্বানন্দ সেনগুপ্ত এবং মাতার নাম কাদম্বিনী। ছাত্রাবস্থায় তিনি অনুশীলন সমিতিতে যোগ দেন। ১৯২০ সালে বরিশাল জেলা স্কুল থেকে প্রথম বিভাগে ম্যাট্রিক পাস করেন। কলকাতা রিপন কলেজে পড়ার সময় ১৯২১ সালে ছাত্র আন্দোলন গড়ে তোলেন। ১৯২৩ সালে আই.এস.সি. পাস করে বিপ্লবী সংগঠন গড়ে তোলার জন্য বহরমপুর কৃষ্ণনাথ কলেজে ভর্তি হন।

## তথ্যসূত্র

বিষয়শ্রেণী:১৯০৩-এ জন্ম
বিষয়শ্রেণী:পূর্ববঙ্গে জন্ম
বিষয়শ্রেণী:১৯৬৯-এ মৃত্যু
বিষয়শ্রেণী:ভারতীয় সাম্যবাদী
বিষয়শ্রেণী:অনুশীলন সমিতি
বিষয়শ্রেণী:পূর্ববঙ্গের ব্রিটিশ উপনিবেশবাদ বিরোধী বিপ্লবী
বিষয়শ্রেণী:ঝালকাঠি সদর উপজেলার ব্যক্তি
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:পশ্চিমবঙ্গের ভারতের কমিউনিস্ট পার্টির রাজনীতিবিদ
বিষয়শ্রেণী:পশ্চিমবঙ্গের ভারতের কমিউনিস্ট পার্টি (মার্ক্সবাদী) এর রাজনীতিবিদ
বিষয়শ্রেণী:ঝালকাঠি জেলার রাজনীতিবিদ
বিষয়শ্রেণী:বরিশাল বিভাগের সক্রিয়কর্মী
বিষয়শ্রেণী:পশ্চিমবঙ্গ বিধানসভার সদস্য ১৯৫৭-১৯৬২
বিষয়শ্রেণী:পশ্চিমবঙ্গ বিধানসভার সদস্য ১৯৬২-১৯৬৭
বিষয়শ্রেণী:পশ্চিমবঙ্গ বিধানসভার সদস্য ১৯৬৭-১৯৬৯
বিষয়শ্রেণী:পশ্চিমবঙ্গ বিধানসভার সদস্য ১৯৬৯-১৯৭১
বিষয়শ্রেণী:বরিশাল জিলা স্কুলের প্রাক্তন শিক্ষার্থী
উপনদী

থাম্ব|উপনদী
**উপনদী** হলো জল-বিভাজিকার একটি প্রকরণ। বৃহদায়তন নদীর একটি ক্ষুদ্রতর ধারা হল উপনদী। কয়েকটি উপনদী মিলিত হয় এক একটি বৃহদাকার নদীর সাথে।

## ব্যুৎপত্তি
যে সকল নদী কোন একটি উৎস হতে উৎপত্তি হয়ে কিছু দূরত্ব অতিক্রম করে অপর একটি নদীতে পতিত হয় তাকে সেই নদীর (যে নদীতে পতিত হয়েছে) উপনদী বলে।

## কিছু উপনদীর উদাহরণ
বাংলাদেশে প্রচুর উপনদী রয়েছে; যেমন: তিস্তা, ধরলা, করতোয়া, আত্রাই,সুবর্ণশ্রী ইত্যাদি নদীগুলো উৎসস্থল থেকে প্রবাহিত হয়ে যমুনা নদীতে গিয়ে মিশেছে; তাই এরা যমুনা নদীর উপনদী।

## আরো দেখুন
* নদী
* শাখানদী

## তথ্যসূত্র


বিষয়শ্রেণী:নদী
বিষয়শ্রেণী:জলাধার
বিষয়শ্রেণী:ভূগোল
বিষয়শ্রেণী:প্রাকৃতিক ভূগোল
অ্যালান নট

**অ্যালান ফিলিপ এরিক নট** (; জন্ম: ৯ এপ্রিল, ১৯৪৬) কেন্টের বেলভেদেরে এলাকায় জন্মগ্রহণকারী সাবেক বিখ্যাত ইংরেজ আন্তর্জাতিক ক্রিকেট তারকা। ১৯৬৭ থেকে ১৯৮১ সালের মধ্যে ইংল্যান্ডের টেস্ট দলে খেলেছেন। খেলার নিষ্প্রাণ মুহুর্তে শরীরচর্চা করে ব্যাপক জনপ্রিয়তা পেয়েছেন। ব্যাটসম্যান হিসেবে সুইপ ও কাটের দিকেই তার অধিক ঝোঁক ছিল।

ডানহাতে ব্যাটিংয়ের পাশাপাশি ডানহাতে অফ স্পিন বোলিংয়ে দক্ষ ছিলেন তিনি। ইংল্যান্ড ক্রিকেট দলে তিনি মূলতঃ উইকেট-রক্ষক-ব্যাটসম্যান হিসেবে খেলেছেন। কাউন্টি ক্রিকেটে কেন্টের প্রতিনিধিত্ব করেন ‘নটি’ ডাকনামে পরিচিত **অ্যালান নট**।

## প্রারম্ভিক জীবন
নর্দাম্বারল্যান্ড হিথ সেকেন্ডারি মডার্ন স্কুলে অধ্যয়ন করেন তিনি। পিতার উৎসাহে ১৯৬৪ সালে ১৮ বছর বয়সে কেন্টের পক্ষে অভিষেক ঘটে তার। এরফলে তিনি কেন্টে দীর্ঘদিনব্যাপী উইকেট-রক্ষক ও ব্যাটসম্যান হিসেবে দায়িত্ব পালন করার গৌরব অর্জন করেন।

বর্তমানে তিনি সাইপ্রাসে বসবাস করছেন। তার সন্তান জেমস নট সারে ক্রিকেট ক্লাবের পক্ষে প্রথম-শ্রেণীর ক্রিকেট এবং কেমব্রিজশায়ার ও বেডফোর্ডশায়ারের পক্ষে মাইনর কাউন্টিজ ক্রিকেটে অংশ নিয়েছেন।

## খেলোয়াড়ী জীবন
২১ বছর বয়সে টেস্ট ক্যাপ লাভ করেন। ১৯৬৭ সালে ট্রেন্ট ব্রিজে অনুষ্ঠিত সফরকারী পাকিস্তানের বিপক্ষে তার টেস্ট অভিষেক হয়। কিন্তু ৮ নম্বরে ব্যাটিংয়ে নেমে তিনি শূন্য রানে আউট হন। তবে উইকেট-রক্ষক হিসেবে তিনি কোন বাই রান দেননি। দ্বিতীয় টেস্টে ২৮ রান করলেও দল থেকে বাদ পড়েন। এরপর ১৯৬৭-৬৮ মৌসুমে জিম পার্কসের পরিবর্তে ওয়েস্ট ইন্ডিজ সফরের জন্য মনোনীত হন। সিরিজের চতুর্থ ও পঞ্চম টেস্টে তিনি নিজেকে মেলে ধরেন। চতুর্থ টেস্টে তিনি তার প্রথম অপরাজিত অর্ধ-শতক ৬৯* করেন।

## সম্মাননা
১৯৬৫ সালে বর্ষসেরা ক্রিকেট রাইটার্স ক্লাব ইয়ং ক্রিকেটারের হিসেবে নির্বাচিত হন। ১৯৭০ সালে উইজডেন কর্তৃক বর্ষসেরা ক্রিকেটার হিসেবে নির্বাচিত হন। ২০০৩ সালে ‘উইজডেন সর্বকালের বিশ্ব টেস্ট একাদশে’ তাকেও মনোনীত করা হয়। অক্টোবর, ২০০৪ সালে উইজডেন ক্রিকেটার সাময়িকীর ইংল্যান্ডের বিশ্বযুদ্ধ-পরবর্তী সেরা একাদশের উইকেট-রক্ষক নির্বাচনে ২৫ জনের মধ্যে ২০জনই তার পক্ষে অবস্থান নেন। এছাড়াও, ৬ সেপ্টেম্বর, ২০০৯ তারিখে আইসিসি ক্রিকেট হল অব ফেমে তাকে অন্তর্ভুক্ত করা হয়।

## তথ্যসূত্র

## আরও দেখুন
* ক্রিস ওল্ড
* বব টেলর
* সরফরাজ নওয়াজ
* আন্তর্জাতিক ক্রিকেটে অংশগ্রহণকারী পরিবারের তালিকা
* টেস্ট ক্রিকেট অভিষেকে দুইবার ৫ উইকেট লাভকারী ক্রিকেটারদের তালিকা
* টেস্ট ক্রিকেট অভিষেকে ৫ উইকেট লাভকারী অস্ট্রেলীয় ক্রিকেটারদের তালিকা

## বহিঃসংযোগ
* 
* 
* সানডে টাইমসের প্রতিবেদনে অ্যালান নট

বিষয়শ্রেণী:১৯৪৬-এ জন্ম
বিষয়শ্রেণী:জীবিত ব্যক্তি
বিষয়শ্রেণী:১৯৭৫ ক্রিকেট বিশ্বকাপের ক্রিকেটার
বিষয়শ্রেণী:১৯৬৯ থেকে ২০০০ সময়কালীন ইংরেজ ক্রিকেটার
বিষয়শ্রেণী:আইসিসি ক্রিকেট হল অব ফেমে প্রবেশকারী
বিষয়শ্রেণী:ইংরেজ ক্রিকেটার
বিষয়শ্রেণী:ইংরেজ উইকেট-রক্ষক
বিষয়শ্রেণী:ইংল্যান্ডের টেস্ট ক্রিকেটার
বিষয়শ্রেণী:ইংল্যান্ড ক্রিকেট দলের অধিনায়ক
বিষয়শ্রেণী:ইংল্যান্ডের একদিনের আন্তর্জাতিক ক্রিকেটার
বিষয়শ্রেণী:ইন্টারন্যাশনাল ক্যাভেলিয়ার্সের ক্রিকেটার
বিষয়শ্রেণী:উইজডেন বর্ষসেরা ক্রিকেটার
বিষয়শ্রেণী:কেন্টের ক্রিকেটার
বিষয়শ্রেণী:তাসমানিয়ার ক্রিকেটার
বিষয়শ্রেণী:বিশ্ব সিরিজ ক্রিকেট খেলোয়াড়
বিষয়শ্রেণী:মেরিলেবোন ক্রিকেট ক্লাবের ক্রিকেটার
বিষয়শ্রেণী:এ. ই. আর. জিলিগান একাদশের ক্রিকেটার
বিষয়শ্রেণী:অর্ডার অব দ্য ব্রিটিশ এম্পায়ার পদক বিজয়ী
বিষয়শ্রেণী:উইকেট-রক্ষক
বিষয়শ্রেণী:২০শ শতাব্দীর ইংরেজ পুরুষ ক্রীড়াবিদ
বৈকুণ্ঠনাথ দিন্দা

**বৈকুণ্ঠনাথ দিন্দা** (? - ১৯৩২) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম শহীদ বিপ্লবী। তিনি ১৯৩০ সালে 'আইন অমান্য' আন্দোলনে যোগ দেন। ১৯৩২ সালে কর-বন্ধ আন্দোলনের সময় পুলিসের লাঠির আঘাতে মৃত্যুবরণ করেন।

## জন্ম ও শিক্ষা
বৈকুণ্ঠনাথ দিন্দার জন্ম মেদিনীপুর জেলার কাঁথি থানার গোপালপুরে।

## তথ্যসূত্র

বিষয়শ্রেণী:১৯৩২-এ মৃত্যু
বিষয়শ্রেণী:পশ্চিমবঙ্গের বিপ্লবী
বিষয়শ্রেণী:বাঙালি রাজনীতিবিদ
বিষয়শ্রেণী:পশ্চিমবঙ্গের ভারতীয় স্বাধীনতা কর্মী
বিষয়শ্রেণী:ভারতবর্ষের স্বাধীনতা আন্দোলনের শহীদ
বিষয়শ্রেণী:পূর্ব মেদিনীপুর জেলার ব্যক্তি
বিষয়শ্রেণী:বাঙালি বিপ্লবী
বিষয়শ্রেণী:ব্রিটিশ শাসনামলে বাংলার বিপ্লবী
মহেন্দ্রলাল বড়ুয়া

**মহেন্দ্রলাল বড়ুয়া** (? - ১৯৭৯) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব। বিপ্লবী কর্মধারা অব্যাহত রাখার জন্য অস্ত্র সংগ্রহের উদ্দেশ্যে তিনি দায়িত্ব পালন করেন। ১৯৩১ সালের ১ নভেম্বর পুলিস তাকে গ্রেপ্তার করে চট্টগ্রাম জেলে রাখে। পরে বন্দি রাখে হিজলি বন্দীশিবিরে। ১৯৩৮ সালে কারামুক্তির পর জনসেবায় আত্মনিয়োগ করেন। বেঙ্গল বুদ্ধিস্ট এসোসিয়েশনের সম্পাদক ও চিটাগাং ইউনিয়নের সক্রিয় সদস্য ছিলেন। তিনি চট্টগ্রাম অনুশীলন সমিতির সদস্য ছিলেন। তার জন্ম চট্টগ্রামের ধলঘাটে এবং মৃত্যু চট্টগ্রামে।

## তথ্যসূত্র

বিষয়শ্রেণী:১৯৭৯-এ মৃত্যু
বিষয়শ্রেণী:চট্টগ্রাম জেলার বিপ্লবী
বিষয়শ্রেণী:পূর্ব বাংলা থেকে ভারতীয় স্বাধীনতা কর্মী
বিষয়শ্রেণী:অনুশীলন সমিতি
বিষয়শ্রেণী:২০শ শতাব্দীর রাজনীতিবিদ